Byna R200 000 vir ŉ Uber-rit van 8 kmDie kwitansie wat op Instagram gepubliseer is Uber het ŉ man van Toronto in Kanada meer as $18 000 gefaktureer vir ŉ rit wat net ongeveer $10 moes kos. Die Instagram-gebruiker votethehish het die kwitansie gepubliseer vir die rit ter waarde van 18 518 Kanadese dollar (ongeveer R196 237). Volgens votethehish se vriendin, Emily Kannard, het Uber gesê hulle sal nie ŉ terugbetaling kry nie, maar Kannard het die kwitansie op Twitter gepubliseer en verskeie nuuswebwerwe het reeds hieroor berig, soos The Comeback en Slate. Uber het daarna bevestig daar was ŉ fout. “Daar was ŉ fout en dit is opgelos,” het Uber in ŉ verklaring aan Slate gesê. “Ons het ŉ volledige terugbetaling gedoen en om verskoning gevra vir die flater. Ons het verskeie maatreëls in plek om seker te maak dat só iets nie weer gebeur nie. Ons stel ondersoek in om te bepaal hoe dit gebeur het.”